pythainlp/thaigov-v2-corpus-22032023 huggingface dataset:
วันพุธที่ 25 สิงหาคม 2564
กรมการขนส่งทางบก กระทรวงคมนาคม กำชับ 8 มาตรการคุมเข้มความปลอดภัยในสถานตรวจสภาพรถ (ตรอ.) ทั่วประเทศ
ป้องกันโควิด-19 เพื่อความปลอดภัยของผู้ปฏิบัติงานและประชาชนที่นำรถไปตรวจสภาพ
นายยงยุทธ นาคแดง รองอธิบดีกรมการขนส่งทางบก กระทรวงคมนาคม เปิดเผยว่า สถานการณ์การแพร่ระบาดของโรคติดเชื้อไวรัสโคโรนา 2019 (COVID-19) มีการแพร่ระบาดในหลายจังหวัดและขยายเป็นวงกว้าง และยังคงมีแนวโน้มในการติดเชื้อเพิ่มขึ้นอย่างต่อเนื่อง การดำเนินงานของสถานตรวจสภาพรถ (ตรอ.) ยังคงมีความจำเป็นในการตรวจสอบรถที่อยู่ระหว่างการใช้งาน เพื่อให้รถยังคงมีสมรรถนะที่ดีต่อการขับขี่บนท้องถนนอย่างปลอดภัย กรมการขนส่งทางบกจึงขอความร่วมมือผู้ได้รับใบอนุญาตจัดตั้งสถานตรวจสภาพรถ ผู้ควบคุมการตรวจสภาพรถ และเจ้าหน้าที่ตรวจสภาพรถ ดำเนินการป้องกันและควบคุมโรคติดเชื้อไวรัสโคโรนา 2019 (COVID-19) เพื่อความปลอดภัยของผู้ปฏิบัติงานและประชาชนที่เข้ารับบริการ ดังนี้ สวมหน้ากากอนามัยหรือหน้ากากผ้าให้ถูกต้อง รัดกุมตลอดเวลาที่ปฏิบัติงาน สวมเสื้อแขนยาวหรือปลอกแขน เพื่อป้องกันผิวหนังหรือเหงื่อสัมผัสกับอุปกรณ์ภายในรถ และสวมถุงมือขณะทำการตรวจสภาพรถ จัดให้มีที่คลุมเบาะที่นั่งผู้ขับรถ พวงมาลัย และคันเกียร์ ซึ่งอาจทำด้วยผ้าหรือวัสดุหุ้มที่สามารถป้องกันการสัมผัสโดยตรง และขณะนำรถเข้าช่องตรวจสภาพต้องปิดเครื่องปรับอากาศ และเปิดกระจกรถ กำหนดจุดรอคิวและรักษาระยะห่างของประชาชนและผู้ปฏิบัติงานให้มีระยะห่างตามมาตรการด้านสาธารณสุข และจัดให้มีแอลกอฮอล์เจลทำความสะอาด หรือสบู่ล้างมือไว้ในบริเวณทางเข้า – ออกอาคาร ห้องน้ำ ที่นั่งพักคอย โต๊ะหรือเคาน์เตอร์ที่ให้บริการ และทุกจุดที่สัมผัสประตูหรือลูกบิดสำหรับประชาชน รวมทั้งทำความสะอาดด้วยน้ำยาฆ่าเชื้อภายในสถานตรวจสภาพรถเป็นประจำสม่ำเสมอ และมีการตรวจวัดอุณหภูมิร่างกายของผู้ปฏิบัติงานก่อนปฏิบัติงาน และประชาชนที่นำรถเข้ารับการตรวจสภาพก่อนรับบริการ ขอความร่วมมือประชาชนที่นำรถเข้ารับการตรวจสภาพลงชื่อ หมายเลขโทรศัพท์เคลื่อนที่ วันเวลาที่เข้าใช้บริการ และสแกน QR Code “ไทยชนะ” และหลีกเลี่ยงการเข้าร่วมกิจกรรมหรือเดินทางไปในสถานที่เสี่ยงต่อการแพร่ระบาดของโรคติดเชื้อไวรัสโคโรนา 2019 (COVID-19)
รองอธิบดีกรมการขนส่งทางบก กล่าวเพิ่มเติมว่า การตรวจสภาพรถมีวัตถุประสงค์เพื่อลดความเสี่ยงการเกิดอุบัติเหตุที่อาจเกิดจากความบกพร่องของตัวรถหรืออุปกรณ์ส่วนควบ โดยมีการกำหนดระยะเวลาการตรวจสภาพรถแต่ละประเภท เช่น รถยนต์ที่มีอายุการงานใช้งานครบ 7 ปีขึ้นไป หรือรถจักรยานยนต์ที่มีอายุการใช้งานครบ 5 ปี ขึ้นไป ต้องนำรถเข้าตรวจสภาพกับสถานตรวจสภาพรถ (ตรอ.) ก่อนชำระภาษีรถประจำปี ภายใต้การควบคุม กำกับ ดูแลการดำเนินงานของสถานตรวจสภาพรถ (ตรอ.) อย่างใกล้ชิด โดยมีศูนย์ควบคุมระบบตรวจสภาพรถ (VICC) ทั้งในส่วนกลางและส่วนภูมิภาคทั่วประเทศ
ทำหน้าที่ตรวจสอบความถูกต้องของข้อมูลผลการตรวจสภาพรถ ความถูกต้องในการปฏิบัติงานของสถานตรวจสภาพรถ (ตรอ.) ผ่านกล้องโทรทัศน์วงจรปิด (CCTV) รวมถึงให้เจ้าของรถสามารถตรวจสอบผลการตรวจสภาพรถได้ด้วยตนเอง โดยสแกน QR Code
ในใบรายงานผลการตรวจสภาพรถ หรือตรวจสอบผ่านเว็บไซต์ที่ https://v5.inspection.in.th/inspectionreport/searchinfo ทั้งนี้ ขอให้เจ้าของรถนำรถเข้าตรวจสภาพจริง ณ สถานตรวจสภาพรถ (ตรอ.) ที่ได้รับอนุญาตจากกรมการขนส่งทางบก เพื่อความปลอดภัยในการใช้งานรถ และป้องกันการถูกหลอกลวงจากมิจฉาชีพในทุกรูปแบบ พร้อมกำชับสถานตรวจสภาพรถ (ตรอ.) ทุกแห่ง ดำเนินการตรวจสภาพรถให้ครบถ้วนถูกต้องทุกขั้นตอนตามที่ทางราชการกำหนดด้วย
วันอาทิตย์ที่ 20 มิถุนายน 2564
สนองนโยบายนายกฯ  สตช. ร่วมกับดีอีเอสลุยจับพนันออนไลน์ เตือนผู้ปกครองปล่อยเด็กยุ่งเกี่ยวโดนด้วย
สนองนโยบายนายกฯ  สตช. ร่วมกับดีอีเอสลุยจับพนันออนไลน์ เตือนผู้ปกครองปล่อยเด็กยุ่งเกี่ยวโดนด้วย
วันที่ 20 มิถุนายน 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เผยถึงการปฏิบัติตามข้อสั่งการนายกรัฐมนตรี พลเอก ประยุทธ์ จันทร์โอชา ที่ให้เข้มงวดการตรวจสอบ ป้องกันการลักลอบเล่นพนันออนไลน์ ซึ่งช่วงนี้พบมากในลักษณะการชักชวนให้ทายผลการแข่งขันฟุตบอลชิงแชมป์แห่งชาติ “ยูโร2020” โดยทางกระทรวงดิจิทัลเพื่อเศรษฐกิจและสังคม (ดีอีเอส) ร่วมกับ สำนักงานตำรวจแห่งชาติ ได้เร่งดำเนินการอย่างจริงจัง ที่ผ่านมาจับกุมได้แล้วหลายราย อาทิ เครือข่ายเว็บไซต์ SUNMCSPORTS UFA168SURE ไลน์แอด Betclick89 ล่าสุด จับกุมอีกสองคดี เป็นเครือข่ายเว็บไซต์พนันบอล UFABET พบเงินหมุนเวียนประมาณ 200 ล้านบาทต่อเดือน ตรวจยึดทรัพย์สินเงินสดรวมมูลค่าเกือบ 20 ล้านบาท และเครือข่ายพนันออนไลน์จากฝั่งปอยเปต ที่มีลูกค้าทั่วเอเชีย มีเงินหมุนเวียนกว่า 300 ล้านบาท
ทั้งนี้ ทางสำนักงานตำรวจแห่งชาติ ฝากเตือนประชาชนว่า หากเข้าไปยุ่งเกี่ยวกับพนันออนไลน์ ไม่ว่าจะเกี่ยวข้องในการจัดให้มีการพนันฯ เป็นผู้เล่น หรือเป็นผู้เชิญชวนให้ผู้อื่นเข้าเล่นพนัน เช่น เซเลปฯ ยูทูปเบอร์ ล้วนมีความผิดตามพระราชบัญญัติการพนัน มาตรา12 มีโทษจำคุก 2 ปี หรือปรับไม่เกิน 2,000 บาท หรือทั้งจับทั้งปรับ นอกจากนี้ หากการกระทำความผิดเป็นไปในลักษณะชักจูง ส่งเสริมหรือยินยอมให้เด็กประพฤติตนไม่สมควรหรือน่าจะทำให้เด็กมีความประพฤติเสี่ยงต่อการกระทำผิด ผู้ปกครองหรือผู้กระทำผิดอาจถูกดำเนินคดีตาม พระราชบัญญัติคุ้มครองเด็ก พ.ศ. 2546 ในมาตรา 26(3) ประกอบมาตรา 78 มีโทษจำคุกไม่เกิน 3 เดือน หรือปรับไม่เกิน 30,000 บาท หรือทั้งจำทั้งปรับ อนึ่ง การจัดให้มีการเล่นการพนันฯ ยังเป็นหนึ่งในมูลฐานความผิดตามพระราชบัญญัติป้องกันและปราบปรามการฟอกเงิน พ.ศ. 2542 ด้วย
นางสาวรัชดา กล่าวเพิ่มเติมว่า นายกรัฐมนตรีได้สั่งการให้กวดขันจับกุมและทำการสืบสวนปราบปรามการพนันออนไลน์อย่างจริงจัง เพื่อไม่ให้เกิดปัญหาอาชญากรรมอื่น ๆ ที่อาจตามมา รวมถึงเข้มงวดในการป้องกันและจับกุมบุคคลที่ลักลอบเดินทางเข้า-ออกประเทศเพื่อลักลอบเล่นการพนันตามแนวชายแดน พร้อมฝากขอบคุณประชาชนที่ช่วยให้เบาะแสการกระทำผิด ถือว่ามีส่วนร่วมช่วยหยุดวงจรการพนันออนไลน์อย่างมาก ทั้งนี้ หากประชาชนพบเห็นการกระทำความผิด สามารถแจ้งไปยังสายด่วนสำนักงานตำรวจแห่งชาติ หมายเลข 191 หรือ 1599 ตลอด 24 ชั่วโมง หรือ เฟซบุ๊กเพจกระทรวงดิจิทัลเพื่อเศรษฐกิจและสังคม และสายด่วน 1212 ตลอด 24 ชั่วโมง โดยข้อมูลการแจ้งจะถูกปิดเป็นความลับ
วันจันทร์ที่ 4 ตุลาคม 2564
นายกรัฐมนตรียืนยันฉีดวัคซีนครบตามกลุ่มเป้าหมายภายในปีนี้ พร้อมเดินหน้าจัดหาวัคซีนสำหรับปี 2565 อย่างต่อเนื่อง
นายกรัฐมนตรียืนยันฉีดวัคซีนครบตามกลุ่มเป้าหมายภายในปีนี้ พร้อมเดินหน้าจัดหาวัคซีนสำหรับปี 2565 อย่างต่อเนื่อง
วันนี้ (4 ตุลาคม 2564) ภายหลังการเป็นประธานในพิธี Kick off สร้างเกราะป้องกันด้วยวัคซีน เด็กปลอดภัย เรียนอุ่นใจ ต้อนรับเปิดเทอม ณ โรงเรียนพิบูลย์อุปถัมภ์ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์สื่อมวลชน ถึงการฉีดวัคซีนในเด็ก/เยาวชนวันนี้ โดยหลังการฉีดได้มีการติดตามอาการหลังฉีด ยังไม่พบเด็กนักเรียนที่มีผลข้างเคียงใด ๆ เพราะเด็ก/เยาวชน มีร่างกายที่แข็งแรง แต่ต้องเร่งฉีดวัคซีนเพื่อให้สามารถกลับมาเปิดภาคเรียนที่ 2 ในวันที่ 1 พฤศจิกายนได้ อย่างไรก็ตาม รัฐบาลก็ได้เดินหน้าจัดหาวัคซีนที่สามารถฉีดในกลุ่มเด็ก/เยาวชนได้เพิ่มเติม โดยขณะนี้มีหลายยี่ห้อที่กำลังอยู่ระหว่างการพัฒนา บางยี่ห้ออยู่ระหว่างการขึ้นทะเบียนและตรวจสอบ เพื่อความปลอดภัยและไม่ให้มีความเสี่ยงในเด็ก โดยกระทรวงสาธารณสุขได้ติดตามความคืบหน้าอย่างต่อเนื่อง
นายกรัฐมนตรียังยืนยันว่ามีวัคซีนเพียงพอ และในปีนี้จะสามารถฉีดวัคซีนให้เป็นไปตามเป้าที่วางเอาไว้ ครอบคลุมร้อยละ 80 ของประชากรกลุ่มเป้าหมาย หรือ 100 ล้านโดส ขณะนี้ได้ดำเนินการฉีดวันละหลายแสนโดสต่อวัน และยังได้มีแผนการจัดหาวัคซีนปี 2565 จำนวน 150 - 170 ล้านโดสรองรับไว้แล้ว นายกรัฐมนตรีย้ำว่าแม้มีการฉีดวัคซีนแล้ว แต่ขอให้ทุกคนปฏิบัติตามมาตรการ DMHTT รวมทั้งขอให้สื่อมวลชนช่วยกันประชาสัมพันธ์ให้ประชาชนให้ความร่วมมือด้วย สำหรับกรณีวัคซีนทางเลือก นายกรัฐมนตรีกล่าวว่าเป็นอีกทางเลือกหนึ่งให้ประชาชนได้สามารถเข้าถึงการฉีดวัคซีนอย่างทั่วถึง ซึ่งรัฐบาลยินดีช่วยเหลือในการฉีดวัคซีนเพิ่มเติมอยู่แล้ว
ในตอนท้าย นายกรัฐมนตรีกล่าวถึงสถานการณ์อุทกภัยว่า หากมีพายุในวันที่ 8 - 9 ตุลาคมนี้ อาจส่งผลให้ปริมาณน้ำมากขึ้น รัฐบาลได้เตรียมแผนรองรับไว้แล้วเพื่อให้เกิดความเสียหายน้อยที่สุด พร้อมกับต้องดูแลเยียวยาประชาชนด้วยเช่นกัน
วันอาทิตย์ที่ 24 ตุลาคม 2564
ก.เกษตรจับมือสภาอุตฯ ดัน “1กลุ่มจังหวัด 1 นิคมอุตสาหกรรมเกษตร” ขับเคลื่อนนโยบายรัฐพัฒนาอุตสาหกรรมแปรรูปอาหาร
ก.เกษตรจับมือสภาอุตฯ ดัน “1กลุ่มจังหวัด 1 นิคมอุตสาหกรรมเกษตร” ขับเคลื่อนนโยบายรัฐพัฒนาอุตสาหกรรมแปรรูปอาหาร  นำร่อง “ผำ” เป็น ซุปเปอร์ฟูดของโลก
วันนี้(24ต.ค.64)นางสาวรัชดาธนาดิเรกรองโฆษกประจำสำนักนายกรัฐมนตรีเปิดเผยถึงการขับเคลื่อนนโยบายรัฐบาลการพัฒนาอุตสาหกรรมแปรรูปอาหารที่ตั้งเป้าประเทศไทยเป็นศูนย์กลางการผลิตอาหารท็อปเทนของโลกควบคู่กับการพัฒนาเศรษฐกิจสีเขียวบนฐานเกษตร4.0เพื่อเพิ่มรายได้ให้เกษตรกรและเพิ่มขีดความสามารถในการแข่งขันของประเทศอย่างยั่งยืน โดยล่าสุดกระทรวงเกษตรและสหกรณ์ร่วมกับสภาอุตสาหกรรมแห่งประเทศไทยเห็นชอบกำหนด”โครงการ1กลุ่มจังหวัด1นิคมอุตสาหกรรม”โดยเริ่มต้นจะเป็นการส่งเสริมอุตสาหกรรมเกษตรและอาหารใน18กลุ่มจังหวัดนำไปสู่การกระจายการลงทุนเพิ่มการจ้างงานและสร้างมูลค่าเพิ่มให้กับสินค้าเกษตรทั่วทุกภูมิภาคตามศักยภาพของแต่ละกลุ่มอาทิกลุ่มจังหวัดอีสานเหนือจ.อุดรธานีกลุ่มจังหวัดภาคกลางตอนบนจ.อ่างทองและในบางพื้นที่อาจใช้การเพิ่มโซนอุตสาหกรรมเกษตรอาหารในพื้นที่นิคมอุตสาหกรรมเดิมสามารถเริ่มจากเขตประกอบการอุตสาหกรรมหรือเขตชุมชนอุตสาหกรรมเพื่อรองรับเอสเอ็มอี.เกษตรสหกรณ์และวิสาหกิจชุมชน
สำหรับการขับเคลื่อนจะประกอบด้วย4มาตรการได้แก่1)มาตรการสร้างนักรบอุตสาหกรรมอาหารพันธุ์ใหม่(Food Warrios)เป็นมาตรการสร้างผู้ประกอบอาหารรุ่นใหม่ให้มีนวัตกรรมอาหารโดยให้ความสําคัญกับการผลิตอาหารอนาคต(Future Food)เช่นอาหารสุขภาพ(Healthy Foods)ผลิตภัณฑ์อาหารจากเทคโนโลยีชีวภาพ(Food Biotechnology Products)และอาหารใหม่(Novel Food) 2)มาตรการสร้างนวัตกรรมอาหารอนาคต(Future Food Innovation)เป็นการยกระดับนวัตกรรมอาหารอนาคตสู่การผลิตเชิงพาณิชย์โดยนําเอานวัตกรรมมาใช้ในการผลิตและแปรรูปอาหารและสนับสนุนการใช้บรรจุภัณฑ์ฉลาด( Intelligence Packaging ) 3)มาตรการสร้างโอกาสทางธุรกิจเกษตรและอาหาร(New Marketing Platform)ทั้งในและต่างประเทศผ่านแพลตฟอร์ม(Platform)ออนไลน์และ 4)มาตรการสร้างปัจจัยพื้นฐานเพื่อเร่งการพัฒนาอุตสาหกรรม(Enabling)ที่เอื้อต่อการพัฒนาอุตสาหกรรมเกษตรและอาหารของไทยและกฎระเบียบต่างๆที่เกี่ยวข้องโดยจะดึงผู้ผลิตรายใหญ่เข้ามาเป็นผู้มีส่วนร่วมหลักในการพัฒนาควบคู่ไปกับการเสริมสร้างความรับผิดชอบต่อสังคมและการพัฒนาเกษตรกรเข้าสู่ระบบSmart Farming
นางสาวรัชดากล่าวด้วยว่าการกําหนดพื้นที่และสินค้าเป้าหมายเพื่อส่งเสริมอุตสาหกรรมเกษตรและอาหารจะมุ่งเน้นไปที่กลุ่มสินค้าได้แก่1)สินค้าเป้าหมายภายใต้แผนพัฒนาจังหวัดและกลุ่มจังหวัด2)สินค้าที่ได้รับการรับรองสิ่งบ่งชี้ทางภูมิศาสตร์(Geographical Indication: GI) 3)สินค้าเกษตรอินทรีย์เครื่องดื่มสุขภาพ(Healthy drinks)รวมถึง4)ผลิตภัณฑ์อาหารจากเทคโนโลยีชีวภาพอาหารใหม่(Novel Food) 5)อาหารและวัตถุดิบเพื่อผลิตอาหารคุณภาพสูงและธุรกิจเกี่ยวเนื่องเพื่อสนับสนุนนวัตกรรมอาหารเช่นบรรจุภัณฑ์อาหารและเทคโนโลยีดิจิทัลและที่สำคัญ6)สินค้าอาหารแห่งอนาคต(Future Food)เช่นอาหารสุขภาพและอาหารฟังก์ชัน(Healthy and Functional Food)ทั้งนี้จะนำร่องด้วย“ผำ”หรือ”ไข่ผำน้ำ” (Wolffia)ซึ่งเป็นพืชวัฒนธรรมและอาหารพื้นเมืองของไทยมีมากในภาคเหนือและภาคอิสานได้รับการยอมรับจากทั่วโลกว่าเป็นสุดยอดซูเปอร์ฟู้ดของโลกเพราะมีโภชนาการครบถ้วนสูงมากที่สุดชนิดหนึ่งของโลกทั้งวิตามินแร่ธาตุไฟเบอร์โปรตีนประกอบกับเป็นพืชน้ำทรงกลมขนาดจิ๋วจึงได้ฉายาว่า“Green Caviar”
_______
วันพุธที่ 14 กรกฎาคม 2564
ประกาศ ขสมก. ประจำวันที่ 14 กรกฎาคม 2564 พนักงานติดเชื้อไวรัส COVID-19 จำนวน 2 ราย
ประกาศ ขสมก. ประจำวันที่ 14 กรกฎาคม 2564 พนักงานติดเชื้อไวรัส COVID-19 จำนวน 2 ราย
1) พนักงานขับรถโดยสารปรับอากาศ สาย 73 ก เขตการเดินรถที่ 8
2) พนักงานขับรถโดยสารปรับอากาศ สาย 68 เขตการเดินรถที่ 5
วันอาทิตย์ที่ 10 ตุลาคม 2564
โฆษกรัฐบาลเผย WHO ประกาศยกระดับระบบการกำกับดูแลวัคซีนของไทยมีประสิทธิภาพบรรลุระดับ 3 จาก 4 อันดับ โดยประเมินจาก คุณภาพ ความปลอดภัย และประสิทธิภาพ
โฆษกรัฐบาลเผย WHO ประกาศยกระดับระบบการกำกับดูแลวัคซีนของไทยมีประสิทธิภาพบรรลุระดับ 3 จาก 4 อันดับ โดยประเมินจาก คุณภาพ ความปลอดภัย และประสิทธิภาพ “นายก”ชื่นชมระบบสาธารณสุขของไทยไม่แพ้นานาชาติ กำชับประชาชนอย่าการ์ดตกหลังคลายล็อกมีผู้ติดเชื้อหลายจังหวัด
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า องค์การอนามัยโลก (World Health Organisation) ได้ประกาศให้ระบบการกำกับดูแลวัคซีนของไทย (Thailand's National Regulatory Authority (NRA) for vaccine) อยู่ในระดับที่ 3 (Maturity Level 3) ซึ่งสูงสุดเป็นอันดับ 2 (ระดับวัด 1 ถึง 4 สูงสุดคือระดับ 4) ของระบบการจำแนกประเภทในการกำกับดูแลวัคซีนระดับชาติตามมาตรฐานขององค์การอนามัยโลก มีผลเมื่อวันที่ 27 สิงหาคม 2564 ที่ผ่านมาโดย นาง Mariangela Simao ผู้ช่วยผู้อำนวยการใหญ่ด้านเวชภัณฑ์และผลิตภัณฑ์สุขภาพขององค์การอนามัยโลก ได้ประกาศในการประชุมวิสามัญของ International Conference of Drug Regulatory Authorities (ICDRA) เมื่อวันที่ 20-24 กันยายน 2564 ทั้งนี้ ระบบการจำแนกประเภทในการกำกับดูแลวัคซีนระดับชาติขององค์การอนามัยโลกใช้การประเมินผ่านเครื่องมือ Global Benchmarking Tool (GBT) ที่มีมาตรฐานโดยคำนึงถึงคุณภาพ ความปลอดภัย และประสิทธิภาพ โดยประเมินเป็นระดับวัด 1 ถึง 4 ซึ่งประเทศไทยอยู่ในระดับวัดที่ 3 หมายถึง ระบบการกำกับดูแลวัคซีนมีเสถียรภาพ มีการบูรณาการการทำงานอย่างเป็นระบบ
นายธนกร กล่าวว่า WHO ระบุว่า ในช่วงเวลาที่ผ่านมา ไทยได้ปรับปรุงระบบการกำกับดูแลวัคซีน (NRA) มาอย่างต่อเนื่องเพื่อให้เหมาะสมกับความต้องการวัคซีนภายในประเทศที่เพิ่มมากขึ้น โดยเฉพาะอย่างยิ่งโครงการสร้างภูมิคุ้มกันให้เด็ก ความคืบหน้าเหล่านี้สะท้อนให้เห็นถึงศักยภาพของไทยในการเป็นหน่วยงานที่ได้รับความไว้วางใจ สามารถส่งออกวัคซีนที่ผลิตภายในประเทศได้ รวมไปถึงมีส่วนสนับสนุนการจัดหาวัคซีนในระดับภูมิภาคและระดับโลก อีกทั้งมุ่งมั่นที่จะขยายแนวทางการกำกับดูแลวัคซีน พัฒนายา และผลิตภัณฑ์ทางการแพทย์อื่น ๆ อย่างต่อเนื่อง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมการทำงานของทุกภาคส่วน กระทรวงสาธารณสุข หมอ และพยาบาล บุคลากรทางการแพทย์ที่มีส่วนสำคัญต่อความก้าวหน้าในการฉีดวัคซีนของไทย ซึ่งมีส่วนสำคัญต่อความก้าวหน้าของของระบบสาธารณสุขไทยจนเป็นที่ยอมรับและได้รับการรับรองจากนานาชาติ พร้อมเน้นย้ำว่า รัฐบาลพร้อมเร่งพัฒนาประสิทธิภาพการทำงานให้ดียิ่งขึ้น และวางแนวนโยบายที่เหมาะสมโดยคำนึงถึงสุขภาพของประชาชนเป็นสำคัญ นอกจากนั้นกำชับประชาชนอย่าการ์ดตกหลังจากคลายล็อกปรับมาตรการมีประชาชนหลายจังหวัดมีกิจกรรมรวมตัวกันทำให้มีผู้ติดเชื้อในหลายจังหวัด
วันจันทร์ที่ 20 ธันวาคม 2564
​โฆษกรัฐบาล เผย นายกฯ ยินดีกับความสำเร็จอันยิ่งใหญ่ของ บาส-ปอป้อ 2 นักกีฬาแบดมินตันคู่ผสมทีมชาติ ที่สร้างประวัติศาสตร์คว้าแชมป์โลกให้ประเทศไทย
​โฆษกรัฐบาล เผย นายกฯ ยินดีกับความสำเร็จอันยิ่งใหญ่ของ บาส-ปอป้อ 2 นักกีฬาแบดมินตันคู่ผสมทีมชาติ ที่สร้างประวัติศาสตร์คว้าแชมป์โลกให้ประเทศไทย
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ทราบข่าวดีของวงการกีฬาไทย และประเทศไทย ที่แบดมินตัน คู่ผสมไทย "บาส-ปอป้อ" หรือ "บาส" เดชาพล พัววรานุเคราะห์ และ "ปอป้อ" ทรัพย์สิรี แต้รัตนชัย คว้าแชมป์รายการล่าสุด TotalEnergies BWF World Championships 2021 ประเภทแบดมินตันคู่ผสม ที่เมืองอูเอลบา ประเทศสเปน
โฆษกรัฐบาลกล่าวว่านายกรัฐมนตรีชื่นชมนักกีฬาทั้งสองคน และทีมงานทุกคน เป็นอย่างมากที่เป็นความสุขและความภูมิใจของคนไทย โดยเป็นคู่ผสมคู่แรกของประเทศไทยที่คว้าแชมป์โลกได้สำเร็จ นักกีฬาทั้งสองถือเป็นแบบอย่างให้กับเยาวชน ถึงความมุ่งมั่น ตั้งใจ ทุ่มเท และพัฒนาต่อยอดสิ่งที่ชอบและประสบความสำเร็จ
“ขอส่งกำลังใจและขอบคุณนักกีฬา และผู้มีส่วนเกี่ยวข้องกับประวัติศาสตร์ความสำเร็จนี้ นับเป็นการมอบของขวัญปีใหม่ให้ประชาชนและแฟนกีฬาในไทย ซึ่งทั้งสองคนมีผลงานที่ยอดเยี่ยมหลายรายการตลอดปี 2564” นายธนกรฯ กล่าวเพิ่มเติม
วันพฤหัสบดีที่ 8 กรกฎาคม 2564
ผู้ป่วยโควิดเรือนจำ หายแล้ว 94.8%
....
สถานการณ์แพร่ระบาดโรคโควิด-19 ในเรือนจำ/ทัณฑสถาน นั้นคลี่คลายลงมาก ไม่พบการระบาดแล้ว 122 แห่ง ยังพบการระบาดอยู่ 11 แห่ง โดยพบผู้ป่วยรายใหม่รวมน้อยกว่า 100 ราย ส่วนผู้ป่วยที่รักษาหายแล้ว 35,005 ราย คิดเป็น 94.8%
.
ตัวเลขผู้ป่วยที่ยังรักษาอยู่ 1,615 ราย ในจำนวนนี้ เป็นสีเขียว 63.7% สีเหลือง 35.4% และสีแดง 0.9% เสียชีวิต 0.1%
.
อย่างไรก็ตาม ยังคงเฝ้าระวังใน 3 ด้าน คือ 1. ป้องกันไม่ให้เชื้อเข้าสู่เรือนจำ 2.ไม่นำเชื้อที่ระบาดภายในออกไปภายนอก และ 3. เร่งค้นหาผู้ติดเชื้อ เพื่อแยกกัก และรักษา รวมถึงแยกกลุ่มเสี่ยง กลุ่มเปราะบางเพื่อควบคุมโรค
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 23 มิถุนายน 2565
รองโฆษกรัฐบาล ย้ำ การช่วยเหลือเงินจัดการศพผู้สูงอายุ ต้องมีฐานะยากจนตามคุณสมบัติบัตรสวัสดิการแห่งรัฐ หลังโซเชียลเอามาแชร์แต่พูดไม่หมด
รองโฆษกรัฐบาล ย้ำ การช่วยเหลือเงินจัดการศพผู้สูงอายุ ต้องมีฐานะยากจนตามคุณสมบัติบัตรสวัสดิการแห่งรัฐ หลังโซเชียลเอามาแชร์แต่พูดไม่หมด
วันนี้ (23 มิถุนายน 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้มีการแชร์ข้อมูลผ่านสื่อโซเชียลมีเดีย เนื้อหาเกี่ยวประกาศในราชกิจจานุเบกษา เมื่อวันที่ 19 พฤษภาคม 2563 เรื่อง การสนับสนุนการสงเคราะห์ในการจัดการศพตามประเพณี ที่มีวัตถุประสงค์เพื่อช่วยเหลือในการจัดการศพผู้สูงอายุตามประเพณี ที่มีฐานะยากจน รายละ 3,000 บาท แต่ด้วยเนื้อหาที่ส่งต่อกันระบุสาระหลักไม่ครบถ้วน ทำให้ประชาชนจำนวนมากเข้าใจว่า การจ่ายเงินสงเคราะห์ดังกล่าวจ่ายให้แก่ผู้สูงอายุทุกราย
ดังนั้น จึงขอชี้แจงว่า การขอรับ "เงินสงเคราะห์ค่าทำศพ" ตามประเพณี ผู้สูงอายุที่เสียชีวิตจะต้องเข้าหลักเกณฑ์ดังนี้ 1) ผู้เสียชีวิตอายุเกิน 60 ปีบริบูรณ์ขึ้นไป 2) สัญชาติไทย 3) ผู้สูงอายุที่มีบัตรสวัสดิการแห่งรัฐ 4) ผู้สูงอายุซึ่งอยู่ในศูนย์พัฒนาการจัดสวัสดิการสังคมผู้สูงอายุ สถานสงเคราะห์ สถานดูแล สถานคุ้มครอง หรือสถานใดๆ ของรัฐหรือองค์กรปกครองส่วนท้องถิ่นที่ดำเนินการจัดการศพตามประเพณีโดยมูลนิธิ สมาคม วัด มัสยิด โบสถ์
โดยผู้ยื่นคำขอ (ครอบครัวผู้เสียชีวิต ญาติผู้รับผิดชอบจัดการศพ) จะต้องยื่นคำขอในท้องที่ที่ผู้สูงอายุมีชื่ออยู่ในทะเบียนบ้านภายใน 6 เดือน นับตั้งแต่วันที่ออกใบมรณบัตร พร้อมกับเอกสารสำคัญ เช่น ใบมรณบัตรของผู้สูงอายุ บัตรสวัสดิการแห่งรัฐของผู้สูงอายุหรือหนังสือรับรอง บัตรประจำตัวประชาชน สมุดบัญชีหรือเลขที่บัญชีธนาคารของผู้ยื่นคำขอ (เพื่อโอนเงิน) กรณีอยู่ในพื้นที่กรุงเทพมหานคร ให้ยื่นคำขอที่สำนักงานเขต ส่วนจังหวัดอื่นๆ ให้ยื่นคำขอในท้องที่ เช่น สำนักงานพัฒนาสังคมและความมั่นคงของมนุษย์จังหวัด ที่ว่าการอำเภอ สำนักงานเทศบาล ที่ทำการองค์การบริหารส่วนตำบล เป็นต้น
นางสาวรัชดาฯ กล่าวว่า ปัจจุบันยังมีประชาชนเข้าใจคลาดเคลื่อนเรื่อง การสนับสุนนการสงเคราะห์ในการจัดการศพตามประเพณี ขอย้ำว่า การสนับสุนนการสงเคราะห์ในการจัดการศพตามประเพณี ผู้สูงอายุเกิน 60 ปี มีฐานะยากจนตามคุณสมบัติบัตรสวัสดิแห่งรัฐ เท่านั้นที่มีสิทธิ์ได้รับเงินช่วยเหลือ
..............................
วันพุธที่ 8 ธันวาคม 2564
ผู้ว่าการรถไฟแห่งประเทศไทย ลงพื้นที่ภาคเหนือ กรุงเทพ - นครลำปาง ร่วมรับฟังปัญหาของชาวชุมชนช่องแค จังหวัดนครสวรรค์
ผู้ว่าการรถไฟแห่งประเทศไทย นำคณะผู้บริหารการรถไฟแห่งประเทศไทย (รฟท.) กระทรวงคมนาคม ออกเดินทางโดยรถไฟ เพื่อสำรวจการดำเนินงานในเส้นทางรถไฟสายเหนือ กรุงเทพ - นครลำปาง ในการนี้ได้ลงพื้นที่ตรวจเยี่ยมการดำเนินงานสถานีรถไฟช่องแค อำเภอตาคลี จังหวัดนครสวรรค์
เมื่อวันที่ 3-5 ธันวาคม 2564 นายนิรุฒ มณีพันธ์ ผู้ว่าการรถไฟแห่งประเทศไทย นำคณะผู้บริหารการรถไฟแห่งประเทศไทย (รฟท.) กระทรวงคมนาคม ออกเดินทางโดยรถไฟ เพื่อสำรวจการดำเนินงานในเส้นทางรถไฟสายเหนือ กรุงเทพ - นครลำปาง ในการนี้ได้ลงพื้นที่ตรวจเยี่ยมการดำเนินงานสถานีรถไฟช่องแค อำเภอตาคลี จังหวัดนครสวรรค์ พร้อมรับฟังปัญหาของประชาชนในพื้นที่ช่องแค เนื่องจากสภาพความเจริญของเมืองได้เปลี่ยนไปจากในอดีตที่บริเวณนี้เคยเจริญกว่าชุมชนใกล้เคียง จึงทำให้อัตราค่าเช่าถูกคิดบนพื้นฐานของความเจริญในสมัยนั้น แต่ในปัจจุบันความเจริญของเมืองได้มีการปรับเปลี่ยนพื้นที่ โดยสถานีรถไฟช่องแค มีอาคารพาณิชย์ตั้งอยู่โดยรอบสถานีรถไฟ เป็นอาคารไม้สองชั้นปลูกสร้างและอยู่อาศัยกันมาเป็นระยะเวลานาน
นอกจากนี้ ผู้ว่าการรถไฟฯ ยังได้ร่วมประชุมและตรวจติดตามความก้าวหน้าโครงการก่อสร้างรถไฟทางคู่ช่วงลพบุรี - ปากน้ำโพ โครงการก่อสร้างทางรถไฟสายใหม่ เด่นชัย-เชียงของ และโครงการก่อสร้างทางรถไฟสายบ้านไผ่ - นครพนม โดยการก่อสร้างเส้นทางรถไฟสายใหม่นั้น มุ่งหวังที่จะยกระดับโครงสร้างพื้นฐานด้านโลจิสติกส์ของประเทศด้วยการพัฒนาระบบขนส่งทางรางให้เป็นโครงข่ายหลักในการขนส่ง สอดคล้องตามแผนแม่บทยุทธศาสตร์ชาติ 20 ปี (พ.ศ. 2561 - 2580) มีส่วนช่วยขับเคลื่อนการค้าการลงทุน เพิ่มขีดความสามารถในการแข่งขันของประเทศ ช่วยลดระยะเวลาและต้นทุนการโดยสารและขนส่งสินค้า ตลอดจนเป็นการช่วยประหยัดการใช้พลังงานของประเทศในระยะยาว
ผู้ว่าการรถไฟฯ และคณะผู้บริหาร รฟท. ได้ร่วมหารือกับนายสิธิชัย จินดาหลวง ผู้ว่าราชการจังหวัดลำปาง และหน่วยงานภาครัฐและเอกชนของจังหวัดลำปาง ในการส่งเสริมและพัฒนาพื้นที่ของ รฟท. บริเวณสะพานดำให้เป็นแหล่งท่องเที่ยวแห่งใหม่ของจังหวัดลำปาง โดยทางการ รฟท. ได้ดำเนินการบูรณะสะพานดำ สะพานรถไฟสายประวัติศาสตร์ ตั้งแต่สมัยก่อนสงครามโลกครั้งที่ 2 และปรับปรุงภูมิทัศน์โดยรอบเพื่อให้เป็นแลนด์มาร์คแห่งใหม่ประจำจังหวัด โดยทางการรถไฟฯได้บูรณะสะพานดำและพื้นที่บริเวณใกล้เคียงเรียบร้อยแล้วสำหรับแผนงานในระยะที่ 1 และจะมีการดำเนินการแผนงานระยะที่ 2 โดยได้วางแผนงานที่จะพัฒนาพื้นที่เพื่อให้ความรู้ทางประวัติศาสตร์ของ รฟท. และเป็นพื้นที่สำหรับสันทนาการสำหรับชาวลำปาง รวมถึงนักท่องเที่ยว โดยมุ่งหวังให้พื้นที่บริเวณนี้ทั้งหมดเป็นแหล่งศึกษาเรื่องราวทางประวัติศาสตร์ ตลอดจนส่งเสริมการท่องเที่ยวของจังหวัด สร้างรายได้ให้กับชุมชน รวมถึงช่วยยกระดับคุณภาพชีวิตให้คนในชุมชนและสร้างเศรษฐกิจฐานรากให้เกิดความเข้มแข็งและยั่งยืนและเป็นการตอกย้ำว่า รฟท. อยู่คู่ชุมชนและประชาชนตลอดไป
Facebook ทีมพีอาร์การรถไฟแห่งประเทศไทย (red arrow right)https://www.facebook.com/129946050353608/posts/5257509740930521/?d=n
INSTAGRAM SRT OFFICIAL (red arrow right) https://www.instagram.com/p/CXNQqRTBara/?utm_medium=copy_link
Twitter SRT OFFICIAL @PR_SRT (red arrow right) https://twitter.com/PR_SRT/status/1468425868733153282?s=20
วันอังคารที่ 16 สิงหาคม 2565
ครม.อนุมัติงบกลาง 1,970 ล้านบาทชดเชยรายได้ให้แก่ กรุงเทพมหานคร เมืองพัทยา เทศบาลนคร และเทศบาลเมือง จากเหตุได้รับผลกระทบลดภาษีที่ดินและสิ่งปลูกสร้างเมื่อปี 2563
ครม.อนุมัติงบกลาง 1,970 ล้านบาทชดเชยรายได้ให้แก่ กรุงเทพมหานคร เมืองพัทยา เทศบาลนคร และเทศบาลเมือง จากเหตุได้รับผลกระทบลดภาษีที่ดินและสิ่งปลูกสร้างเมื่อปี 2563
วันที่ 16 สิงหาคม 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติงบประมาณรายจ่ายประจำปีงบประมาณ 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงิน 1,970 ล้านบาท สำหรับเป็นเงินอุดหนุนทั่วไป เพื่อชดเชยรายได้ให้แก่ กรุงเทพมหานครจำนวน 1,245 ล้านบาท เมืองพัทยาจำนวน 37 ล้านบาท เทศบาลนคร 30 แห่ง จำนวน 332 ล้านบาท และเทศบาลเมือง 195 แห่ง จำนวน 354 ล้านบาท รวมทั้งสิ้น 227 แห่ง ที่ได้รับผลกระทบจากการจัดเก็บภาษีที่ดินและสิ่งปลูกสร้างประจำปี 2563 โดยให้สำนักงบประมาณ พิจารณาจัดสรรงบประมาณให้แก่ กทม. เมืองพัทยา เทศบาลนคร และเทศบาลเมือง ต่อไป     ทั้งนี้เนื่องจากหน่วยงานดังกล่าวได้รับผลกระทบจากการลดภาษีที่ดินและสิ่งปลูกสร้างบางประเภท สำหรับปีภาษี 2563 ทำให้รายได้จากการจัดเก็บภาษีลดลง 21,890 ล้านบาท เมื่อเทียบกับรายได้ที่จัดเก็บได้ในปี 2562 ซึ่งส่งผลกระทบต่อประมาณการรายได้ขององค์กรปกครองส่วนท้องถิ่น(อปท.)ในปีงบประมาณ 2563 โดยที่ผ่านมา อปท.กลุ่มนี้ยังไม่ได้รับการชดเชยรายได้ดังกล่าว ในขณะที่อปท.ประเภทอื่นที่ได้รับผลกระทบในลักษณะเดียวกัน ได้แก่ เทศบาลตำบล และ องค์การบริหารส่วนตำบล ได้รับการจัดสรรงบประมาณรายจ่ายประจำปีงบประมาณ 2564 งบเงินอุดหนุนทั่วไปเพื่อชดเชยรายได้ดังกล่าวแล้วจำนวน 10,067 ล้านบาท     ดังนั้นในครั้งนี้ อปท.กลุ่มนี้จึงมีความจำเป็นต้องขอรับการจัดสรรงบประมาณ เพื่อให้มีรายได้เพียงพอที่จะดูแลและจัดทำบริการสาธารณะและกิจการสาธารณะเพื่อประโยชน์ของประชาชนและท้องถิ่น     น.ส.ไตรศุลี กล่าวว่า ครม.มีมติเมื่อวันที่ 2 มิถุนายน 2563 เห็นชอบร่างพระราชกฤษฎีกาลดภาษีสำหรับที่ดินและสิ่งปลูกสร้างบางประเภท ซึ่งประกาศในราชกิจจานุเบกษา เมื่อวันที่ 10 มิถุนายน 2563 โดยมีสาระสำคัญเป็นการลดภาษีที่ดินและสิ่งปลูกสร้างในอัตราร้อยละ 90 ให้แก่ที่ดิน หรือสิ่งปลูกสร้างที่ใช้ประโยชน์ในการประกอบเกษตรกรรม ใช้ประโยชน์เป็นที่อยู่อาศัย ใช้ประโยชน์อื่นนอกจากประกอบเกษตรกรรมและที่อยู่อาศัย และที่ทิ้งไว้ว่างเปล่าหรือไม่ได้ทำประโยชน์ตามควรแก่สภาพ สำหรับปีภาษี 2563
วันเสาร์ที่ 4 มิถุนายน 2565
สธ. เผย ค่าตอบแทนเสี่ยงภัยโควิดของบุคลากร กว่า 1.9 พันล้านบาท จัดสรรลงพื้นที่แล้วช่วงปลายเดือน พ.ค. ที่ผ่านมา
สธ. เผย ค่าตอบแทนเสี่ยงภัยสำหรับบุคลากรทางการแพทย์ที่ปฏิบัติงานโควิด 19 ยอดค้างจ่ายของปีงบประมาณ 2563 และรอบแรกปีงบประมาณ 2565 (ตุลาคม - ธันวาคม 2564) จำนวน 1,918 ล้านบาท จัดสรรลงพื้นที่แล้วช่วงปลายเดืพฤษภาคมที่ผ่านมา
หัวหน้าที่ปรึกษาระดับกระทรวง และโฆษกกระทรวงสาธารณสุข เผย ค่าตอบแทนเสี่ยงภัยสำหรับบุคลากรทางการแพทย์ที่ปฏิบัติงานโควิด 19 ยอดค้างจ่ายของปีงบประมาณ 2563 และรอบแรกปีงบประมาณ 2565 (ตุลาคม - ธันวาคม 2564) จำนวน 1,918 ล้านบาท จัดสรรลงพื้นที่แล้วช่วงปลายเดือนพฤษภาคมที่ผ่านมา ส่วนรอบ มกราคม-มีนาคม 2565 อยู่ระหว่างรวบรวมข้อมูลหลักฐานการปฏิบัติงานจากพื้นที่เพื่อเสนอสำนักงบประมาณ
วันนี้ (4 มิถุนายน 2565) นายแพทย์รุ่งเรือง กิจผาติ หัวหน้าที่ปรึกษาระดับกระทรวงและโฆษกกระทรวงสาธารณสุข กล่าวถึงกรณีมีผู้ตั้งประเด็นคำถามเรื่องการจ่ายค่าตอบแทนบุคลากรทางการแพทย์และสาธารณสุขที่ปฏิบัติงานโควิด 19 ล่าช้า ว่า หลังจากคณะรัฐมนตรี (ครม.) ได้มีมติอนุมัติงบประมาณจากงบกลาง เป็นค่าตอบแทนเสี่ยงภัยผู้ปฏิบัติงานโควิด 19 รวมถึงงบฉีดวัคซีนโควิด 19 นอกสถานพยาบาล งบยารักษา และงบค่ารักษาคนไร้สิทธิ์ เมื่อวันที่ 22 มีนาคม 2565 สำนักงานปลัดกระทรวงสาธารณสุขได้ติดตามเรื่องมาตลอด และได้รับหนังสือจากสำนักงบประมาณ แจ้งอนุมัติให้เบิกจ่ายงบประมาณดังกล่าว เมื่อวันที่ 3 พฤษภาคม 2565 ซึ่งได้เร่งดำเนินการตามระบบการเงินการคลังและจัดสรรลงไปยังสำนักงานสาธารณสุขจังหวัดทุกจังหวัดแล้ว เมื่อวันที่ 20 พฤษภาคมที่ผ่านมา ประกอบด้วย ค่าตอบแทนเสี่ยงภัยค้างจ่ายของปีงบประมาณ 2563 จำนวน 7,311,312 บาท และค่าตอบแทนเสี่ยงภัยปีงบประมาณ 2565 (ตุลาคม - ธันวาคม 2564) จำนวน 1,910,996,675 บาท รวม 1,918,307,987 บาท
นายแพทย์รุ่งเรืองกล่าวต่อว่า กระทรวงสาธารณสุขตระหนักถึงความทุ่มเทเสียสละของบุคลากรทุกคนในสถานการณ์การแพร่ระบาดของโรคโควิด 19 จึงมีการเสนอเรื่องขอรับการสนับสนุบงบประมาณจากรัฐบาลเป็นค่าตอบแทนเเพื่อเป็นขวัญกำลังใจ ซึ่งเมื่อได้รับอนุมัติให้เบิกจ่ายได้ก็ได้เร่งดำเนินการทันทีตามขั้นตอนการเบิกจ่ายเงินงบประมาณราชการ และกระบวนการทางการเงินการคลัง สำหรับงบค่าตอบแทนเสี่ยงภัยและงบฉีดวัคซีนโควิด 19 นอกสถานที่ของช่วงเดือนมกราคม - มีนาคม 2565 อยู่ระหว่างให้แต่ละจังหวัดรวบรวมข้อมูลหลักฐานการปฏิบัติงานส่งส่วนกลางเพื่อนำเสนอสำนักงบประมาณต่อไป
************************************************* 4มิถุนายน 2565
วันอาทิตย์ที่ 8 พฤษภาคม 2565
โฆษกรัฐบาลออกโรงปกป้องสถาบัน ชี้คนไทยทนไม่ได้หากใครจาบจ้วง ย้ำอย่าลืมรากเหง้า พระมหากษัตริย์ทรงเป็นผู้นำการเปลี่ยนแปลงและศูนย์รวมจิตใจของคนในชาติ
โฆษกรัฐบาลออกโรงปกป้องสถาบัน ชี้คนไทยทนไม่ได้หากใครจาบจ้วง ย้ำอย่าลืมรากเหง้า พระมหากษัตริย์ทรงเป็นผู้นำการเปลี่ยนแปลงและศูนย์รวมจิตใจของคนในชาติ
วันที่ 8 พ.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าหลังจากเกิดกระแสข่าวการผลิตคอนเทนต์การตลาดก้าวล่วงสถาบัน ทำให้คนไทยที่เคารพรักและเทิดทูนสถาบันพระมหากษัตริย์แสดงความไม่พอใจและออกมาเรียกร้องให้ผู้เกี่ยวข้องรับผิดชอบ ทั้งผู้ให้บริการแพลตฟอร์มซื้อขายออนไลน์ที่เป็นผู้ว่าจ้างจนเกิดแฮชแท็กแบนแพลตฟอร์มและอินฟลูเอนเซอร์ที่คิดนำเสนอเนื้อหาโฆษณาดังกล่าว รวมทั้งมีผู้ยื่นฟ้องว่าเข้าข่ายเป็นความผิดตามกฎหมายต่าง ๆ ขณะที่กระทรวงดีอีเอสและ ปอท. อยู่ระหว่างรวบรวมข้อมูลว่าเป็นความผิดหรือไม่ด้วย ส่วนตนเองรู้สึกไม่สบายใจและเศร้าใจมาก เพราะประเทศไทยมี 3 สถาบันหลักที่เป็นเสาค้ำยันและยึดเหนี่ยวจิตใจของคนในชาติ คือ สถาบันชาติ ศาสนา พระมหากษัตริย์ โดยเฉพาะสถาบันพระมหากษัตริย์นั้นเป็นสถาบันที่ประชาชนสัมผัสได้มากที่สุดถึงพระมหากรุณาธิคุณและคุณูปการที่ทรงมีต่อบ้านเมืองและคนไทยทุกคนนับตั้งแต่อดีตจนถึงปัจจุบัน คนไทยจึงมีความเคารพรัก เทิดทูน และผูกพันกับสถาบันพระมหากษัตริย์เป็นอย่างมาก
“ผมเชื่อมั่นว่าประชาชนทราบมาโดยตลอดว่าสถาบันพระมหากษัตริย์นั้นมีความสำคัญและทรงมีพระมหากรุณาธิคุณต่อประเทศชาติและประชาชนอย่างไร โดยเฉพาะพระราชปณิธานและพระราชดำริของล้นเกล้าฯ รัชกาลที่ 9 และรัชกาลที่ 10 ตลอดจนพระบรมวงศานุวงศ์ ผ่านโครงการต่าง ๆ มากมาย จึงอยากให้ทุกคนตระหนักเรื่องนี้ให้มาก ไม่ว่าจะเป็นคนรุ่นใด จงอย่าลืมรากเหง้าของตัวเอง ประเทศไทยอยู่มาได้และพัฒนามาจนทุกวันนี้ก็เพราะเรามีสถาบันพระมหากษัตริย์ที่ทรงเป็นทั้งผู้นำแห่งความเปลี่ยนแปลงและศูนย์รวมจิตใจ ดังนั้นก่อนจะทำสิ่งใดขอให้ใคร่ครวญให้ดีว่าสิ่งนั้นถูกต้องเหมาะสมหรือไม่ เป็นการละเมิดหรือสร้างความขัดแย้งหรือไม่ ดังตัวอย่างที่เกิดขึ้นก็ถูกมองว่าเป็นการจาบจ้วงที่คนไทยไม่สามารถทนได้แม้จะอ้างเหตุผลใดก็ตาม” นายธนกร กล่าว
วันศุกร์ที่ 25 มีนาคม 2565
ความคืบหน้าการใช้สิทธิมาตรการรักษาระดับการบริโภคภายในประเทศปี 2565
ความคืบหน้ามาตรการรักษาระดับการบริโภคภายในประเทศปี 2565 จากข้อมูลสะสม ณ วันที่ 24 มีนาคม 2565 ณ เวลา 23.00 น.มีผู้ใช้สิทธิทุกโครงการรวม40.88ล้านราย และมียอดใช้จ่ายรวมทั้งหมด 63,109.11ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้ามาตรการรักษาระดับการบริโภคภายในประเทศปี 2565 ซึ่งประกอบด้วย โครงการเพิ่มกำลังซื้อให้แก่ผู้มีบัตรสวัสดิการแห่งรัฐระยะที่ 4 โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 2 และโครงการคนละครึ่งระยะที่ 4 พบว่า จากข้อมูลสะสม ณ วันที่ 24 มีนาคม 2565 ณ เวลา 23.00 น.มีผู้ใช้สิทธิทุกโครงการรวม40.88ล้านราย และมียอดใช้จ่ายรวมทั้งหมด 63,109.11ล้านบาท โดยสรุปผลการใช้จ่ายได้ ดังนี้
1. โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 4 มีผู้ใช้สิทธิจำนวน 13.35 ล้านราย มียอดการใช้จ่ายรวม 5,204.73 ล้านบาท
2. โครงการเพิ่มกำลังซื้อให้แก่ผู้ที่ต้องการความช่วยเหลือเป็นพิเศษระยะที่ 2 มีผู้ใช้สิทธิจำนวน 1.27 ล้านราย มียอดการใช้จ่ายรวม 460.58 ล้านบาท
3. โครงการคนละครึ่ง ระยะที่ 4 มีผู้ใช้สิทธิที่เป็นประชาชนที่เข้าร่วมโครงการคนละครึ่งระยะที่ 3 (ประชาชนกลุ่มเดิมฯ) จำนวน 25.46 ล้านราย ซึ่งมียอดใช้จ่าย 55,899.65 ล้านบาท และมีผู้ใช้สิทธิที่เป็นประชาชนทั่วไปที่ไม่ได้เข้าร่วมโครงการคนละครึ่งระยะที่ 3 (ประชาชนกลุ่มใหม่ฯ) จำนวน 7.97 แสนราย ซึ่งมียอดใช้จ่าย 1,544.15 ล้านบาท รวมมีผู้ใช้สิทธิทั้งหมดจำนวน 26.26 ล้านราย และยอดการใช้จ่ายรวม 57,443.8 ล้านบาทแบ่งเป็นเงินที่ประชาชนจ่าย 29,224.0 ล้านบาทและรัฐร่วมจ่าย 28,219.8 ล้านบาท และมียอดใช้จ่ายสะสมแบ่งตามประเภทตามร้านค้าได้แก่ร้านอาหารและเครื่องดื่ม24.039.6ล้านบาท ร้านธงฟ้า 9,853.4ล้านบาท ร้าน OTOP 2,580.8ล้านบาท ร้านค้าทั่วไป 19,840.7 ล้านบาท ร้านบริการ 1,020.9 ล้านบาท และกิจการขนส่งสาธารณะ 108.4 ล้านบาท สำหรับประชาชนที่ได้รับสิทธิทั้งหมด 26.38 ล้านราย เป็นประชาชนกลุ่มเดิมฯ ที่กดยืนยันสิทธิและมีการใช้สิทธิโครงการคนละครึ่งระยะที่ 4 แล้ว จำนวน 25.46 ล้านราย จากจำนวนผู้ใช้จ่ายโครงการคนละครึ่ง ระยะที่ 3 จำนวน 26.35 ล้านราย และในส่วนของผู้ประกอบการ มีผู้ประกอบการที่เข้าร่วมโครงการคนละครึ่ง ระยะที่ 4 แล้วจำนวน 1.35ล้านรายโดยเป็นผู้ประกอบการรายใหม่ 2.83 หมื่นราย
สำหรับข้อมูลการใช้จ่ายสะสมผ่านฟู้ดเดลิเวอรี่แพลตฟอร์ม โครงการคนละครึ่ง ระยะที่ 4 มีการใช้จ่ายสะสม1,701.2ล้านบาท แบ่งเป็นเงินที่ประชาชนจ่าย884.1 ล้านบาท และรัฐร่วมจ่าย 817.1 ล้านบาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 4ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มมีจำนวน9.36หมื่นราย
ทั้ง 3 โครงการดังกล่าวข้างต้น ประชาชนสามารถใช้จ่ายในโครงการต่าง ๆ ได้จนถึงวันที่ 30 เมษายน 2565 ทั้งนี้ สำหรับผู้ประกอบการร้านค้ารายใหม่ยังสามารถลงทะเบียนเข้าร่วมโครงการคนละครึ่ง ระยะที่ 4 ผ่าน www.คนละครึ่ง.com หรือติดต่อเจ้าหน้าที่กรุงเทพมหานครเจ้าหน้าที่กระทรวงมหาดไทยในพื้นที่หรือสาขาธนาคารกรุงไทยฯได้อย่างต่อเนื่องจนกว่ากระทรวงการคลังจะประกาศปิดรับสมัคร
สำนักงานเศรษฐกิจการคลัง
โทร. 08-5842-7102, 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109(เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันศุกร์ที่ 24 กันยายน 2564
รมช.มนัญญา ตรวจเยี่ยมสหกรณ์แห่งแรกของประเทศไทย
รมช.มนัญญา ตรวจเยี่ยมสหกรณ์แห่งแรกของประเทศไทย
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ตรวจเยี่ยมและรับฟังการดำเนินของสหกรณ์วัดจันทร์ เพื่อรับทราบปัญหาอุปสรรคต่างๆ โดยมี นายรณชัย จิตรวิเศษ ผู้ว่าราชการจังหวัดพิษณุโลก นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายสมบัติ ตงเต๊า รองอธิบดีกรมวิชาการเกษตร หัวหน้าส่วนราชการที่เกี่ยวข้อง เข้าร่วม ณ สหกรณ์วัดจันทร์ ตำบลในเมือง อำเภอเมือง จังหวัดพิษณุโลก โอกาสนี้ ได้เยี่ยมชมพิพิธภัณฑ์สหกรณ์วัดจันทร์ ซึ่งเป็นพิพิธภัณฑ์สหกรณ์แห่งแรกของประเทศไทย
สำหรับสหกรณ์วัดจันทร์ จำกัด ก่อตั้งเมื่อวันที่ 26 กุมภาพันธ์ 2459 เป็นสหกรณ์ประเภทการเกษตร มีสมาชิก 59 กลุ่ม ครอบคลุม 20 ตำบล ดำเนินการดูแลสมาชิกสหกรณ์ในเขตอำเภอเมือง จังหวัดพิษณุโลก ปัจจุบันมีสมาชิกสามัญ 4,538 คน สมาชิกสมทบ 2,789 คน รวมทั้งสิ้น 7,327 คน และได้ดำเนินธุรกิจเพื่อให้บริการแก่สมาชิกมาอย่างยาวนานและต่อเนื่อง เพื่อให้สมาชิกมีวิถีชีวิตความเป็นอยู่ที่ดีขึ้น มีทุนดำเนินงานทั้งสิ้น จำนวน 123,499,745 บาท เป็นสหกรณ์ชั้น 1 มาตรฐานสหกรณ์ระดับดีเลิศ โดยมีรูปแบบธุรกิจที่ให้บริการสมาชิก ดังนี้ 1.ธุรกิจสินเชื่อ 2.ธุรกิจจัดหาสินค้ามาจำหน่ายให้กับสมาชิก 3.ธุรกิจรวบรวมข้าวเปลือก และ 4.ธุรกิจแปรรูป (น้ำดื่ม) โดยแต่ละธุรกิจเป็นการบริการเพื่อตอบสนองความต้องการของสมาชิกสหกรณ์ พร้อมส่งเสริม สนับสนุน และช่วยเหลือสมาชิก ตั้งแต่ต้นน้ำ กลางน้ำ และปลายน้ำ ทั้งในด้านเงินทุน/วัสดุที่ใช้ในการทำเกษตรกรรม เป็นตลาดในการรวบรวมผลผลิตให้กับสมาชิก ทั้งยังมีสินค้าอุปโภคบริโภคที่สมาชิกสหกรณ์จำเป็นใช้งานในชีวิตประจำวันอีกด้วย
“การก่อตั้งสหกรณ์ต้องมีการบูรณาการร่วมกัน ซื่อสัตย์ ตั้งใจ เพื่อพัฒนาสหกรณ์ให้เข้มแข็ง ขอให้ช่วยกันขับเคลื่อนงานเพื่อให้สมาชิกสหกรณ์มีความเป็นอยู่ที่ดีขึ้น มีรายได้เพิ่มขึ้น และมีความมั่นคงในอาชีพ ผลิตสินค้าที่ดีมีคุณภาพ เพิ่มมูลค่าผลผลิตให้กับสมาชิกสหกรณ์ และนำไปสู่การพึ่งพาตนเองของเกษตรกรและการช่วยเหลือกันในหมู่สมาชิกสหกรณ์ โดยใช้กลไกสหกรณ์เข้ามาช่วยยกระดับรายได้และความเป็นอยู่ของเกษตรกรให้ดียิ่งขึ้น และขอชื่นชมสหกรณ์วัดจันทร์ที่เป็นต้นแบบที่ดีให้กับสหกรณ์บริหารจัดการมุ่งเน้นประโยชน์ของสมาชิก ขอให้ยึดมั่นแนวทางการบริหารเช่นนี้ต่อไป และให้ช่วยกันเผยแพร่สหกรณ์แห่งแรกให้เป็นที่รู้จักอย่างกว้างขวางมากขึ้น” รมช.มนัญญา กล่าว
วันอาทิตย์ที่ 11 กรกฎาคม 2564
เปิดศูนย์พักคอย กทม. เร่งแยกผู้ป่วย รอส่งต่อ รพ.
....
"ศูนย์พักคอย" หรือ Community Isolation ในชุมชน ตั้งขึ้นเพื่อแยกกักผู้ป่วยโควิด-19 กลุ่มสีเขียว ให้พักแยกจากครอบครัว และรอส่งต่อ รพ. ปัจจุบันพื้นที่ กทม. มี “ศูนย์พักคอย” 17 แห่ง ในพื้นที่ 6 กลุ่มเขต รองรับผู้ป่วยได้กว่า 2,000 ราย และสามารถขยายได้ถึง 20 แห่ง ดังนี้
วันศุกร์ที่ 27 สิงหาคม 2564
นฤมล จัดเวทีดวลช่างไม้สัก หนุนพัฒนาฝีมือสู่ระดับสากล
รมช.แรงงาน เผย เมืองแพร่จัดแข่งขันฝีมือแรงงานเฟอร์นิเจอร์ไม้สัก เสริมการพัฒนาศักยภาพฝีมือแรงงานสู่มาตรฐานสากล 28-29 สิงหาคม นี้
วันที่ 27 สิงหาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า กรมพัฒนาฝีมือแรงงาน (กพร.) กระทรวงแรงงาน มีภารกิจสำคัญในการพัฒนาทักษะฝีมือและศักยภาพของกำลังแรงงาน ให้มีมาตรฐานเป็นมืออาชีพ เพิ่มขีดความสามารถในการแข่งขันในเวทีต่างๆ ซึ่งนอกจากการฝึกอบรมและทดสอบฝีมือแรงงานแล้ว กิจกรรมสำคัญอย่างหนึ่งที่ กพร. ได้ดำเนินการเป็นประจำคือการแข่งขันฝีมือแรงงาน ซึ่งเป็นหนึ่งในกระบวนการส่งเสริมการพัฒนาฝีมือแรงงานให้เท่าเทียมมาตรฐานสากล กระตุ้นการพัฒนาศักยภาพแรงงาน เพื่อนำไปสู่การสร้างมูลค่าเพิ่มทางเศรษฐกิจและเพิ่มขีดความสามารถในการแข่งขันของประเทศบนเวทีโลก
ศาสตราจารย์ นฤมล กล่าวเพิ่มเติมว่า ในฐานะที่ได้รับมอบหมายให้รับผิดชอบแนวคิดการขับเคลื่อนไทยไปด้วยกันสำหรับจังหวัดแพร่ ก็ได้มีความตั้งใจเป็นอย่างยิ่งที่จะพัฒนาและส่งเสริมวัตถุดิบและผลิตภัณฑ์ของจังหวัดแพร่ให้เป็นที่รู้จักแพร่หลาย รวมถึงพัฒนาศักยภาพแรงงานในพื้นที่ให้ทันต่อการเปลี่ยนแปลงและความต้องการของตลาด สู่การสร้างงานสร้างอาชีพที่ยั่งยืนให้กับคนในชุมชน ซึ่งในวันที่ 28-29 สิงหาคม 2564 สำนักงานพัฒนาฝีมือแรงงานแพร่ ได้กำหนดจัดงานการแข่งขันฝีมือแรงงานเฟอร์นิเจอร์ไม้สัก ประกอบด้วย สาขาช่างไม้เฟอร์นิเจอร์ จำนวน 10 ทีม และ สาขาช่างสีเฟอร์นิเจอร์ จำนวน 10 ทีม จึงขอเชิญชวนผู้ที่มีความสนใจ ร่วมรับชมให้กำลังใจผู้เข้าร่วมการแข่งขันและร่วมสนุกรับรางวัลได้ทางเฟซบุ๊กแฟนเพจ “สำนักงานพัฒนาฝีมือแรงงานแพร่”
สำหรับการแข่งขันฝีมือแรงงานเฟอร์นิเจอร์ไม้สัก จะเป็นพัฒนาฝีมือและศักยภาพของช่างไม้สักให้ได้ตามมาตรฐาน มีความเป็นมืออาชีพ ตลอดจนสามารถพัฒนารูปแบบเฟอร์นิเจอร์ไม้สักให้เป็นที่ต้องการของตลาดมากยิ่งขึ้น นอกจากนี้ยังเป็นโอกาสที่จะได้แสดงฝีมือให้เป็นที่ประจักษ์ในการพัฒนาเฟอร์นิเจอร์ไม้สักให้มีรูปแบบที่ทันสมัย มีคุณภาพ และตอบสนองความต้องการของผู้บริโภคอีกด้วย
“ขอเป็นกำลังใจให้ทั้ง 20 ทีมที่ผ่านการคัดเลือกเข้าแข่งขันในครั้งนี้ และขอให้การแข่งขันประสบความสำเร็จตามเป้าหมาย นำไปสู่สร้างองค์ความรู้ใหม่และสร้างแรงบันดาลใจให้กับเยาวชนและประชาชนให้เห็นถึงความสำคัญของไม้สัก สามารถผลิตสินค้าให้เป็นที่ต้องการของตลาดทั้งในและต่างประเทศต่อไป” รมช. แรงงาน กล่าวทิ้งท้าย
วันเสาร์ที่ 12 มีนาคม 2565
กระทรวงเกษตรฯ เข้าร่วมจัดนิทรรศการ Digital for Agri-Dev ภายในงาน World Expo 2020 Dubai โชว์ศักยภาพด้านการผลิตสินค้าเกษตร
กระทรวงเกษตรฯ เข้าร่วมจัดนิทรรศการ Digital for Agri-Dev ภายในงาน World Expo 2020 Dubai โชว์ศักยภาพด้านการผลิตสินค้าเกษตร พร้อมสร้างความเชื่อมั่นในการเป็นฐานการผลิตสินค้าเกษตรคุณภาพสู่ตลาด UAE และตลาดโลก
(เมื่อวันที่ 11 มีนาคม 2565)ดร.ทองเปลว กองจันทร์ ปลัดกระทรวงเกษตรและสหกรณ์ เป็นประธานพิธีเปิดนิทรรศการ Digital for Agri-Dev ของกระทรวงเกษตรและสหกรณ์ โดยกรมส่งเสริมการเกษตร ที่จัดขึ้นระหว่างวันที่ 11 – 14 มีนาคม 2565 ณ ส่วนสาธิตบริเวณด้านหน้าอาคารแสดงประเทศไทย (Semi - Outdoor) ในงาน World Expo 2020 Dubai โดยมี นายเข้มแข็ง ยุติธรรมดำรง อธิบดีกรมส่งเสริมการเกษตร นายวราวุธ ภู่อภิญญา เอกอัครราชทูต ณ กรุงอาบูดาบี นายชัยรัตน์ ศิริวัฒน์ กงสุลใหญ่ ณ เมืองดูไบ และนายปณต บุณยะโหตระ ผู้อำนวยการสำนักงานส่งเสริมการค้าในต่างประเทศ สำนักงานดูไบ เข้าร่วม
สำหรับการจัดแสดงนิทรรศการในครั้งนี้ กรมส่งเสริมการเกษตรซึ่งมีหน้าที่ส่งเสริมและพัฒนาการผลิตสินค้าเกษตรโดยใช้ระบบเกษตรแปลงใหญ่ สู่ตลาดที่มีศักยภาพให้แก่ผู้บริโภค ได้นำผลผลิตทางการเกษตรที่มีคุณภาพจากประเทศไทย ไม่ว่าจะเป็นมะพร้าว ทุเรียน มังคุด และผลไม้ตามฤดูกาลอื่น ๆ มาจัดแสดงเพื่อประชาสัมพันธ์ให้ผู้เข้าร่วมงาน World Expo 2020 Dubai ได้รู้จัก ได้เรียนรู้ และเข้าใจถึงวัฒนธรรมความเป็นมาด้านการเกษตรของไทย การใช้เทคโนโลยีดิจิทัลและนวัตกรรมทางการเกษตรในการพัฒนาตลอดห่วงโซ่การผลิต ผ่านระบบส่งเสริมการเกษตรแบบแปลงใหญ่ ซึ่งเป็นหนึ่งในโครงการสำคัญตามนโยบายด้านการเกษตรและอาหาร 3S คือ Safety Security และ Sustainability ของรัฐมนตรีว่าการกระทรวงเกษตรและสหกรณ์ เพื่อให้ผู้บริโภคมีความเชื่อมั่นในคุณภาพและมาตรฐานสินค้าเกษตรและผลิตภัณฑ์เกษตรไทย
ทั้งนี้ ปลัดกระทรวงเกษตรและสหกรณ์ ได้กล่าวขณะเปิดงานว่า เกษตรกรไทยมีความพร้อมสำหรับการเป็นฐานการผลิตสินค้าเกษตรคุณภาพสู่ตลาด UAE และตลาดโลก จึงขอให้เชื่อมั่นในมาตรการการผลิตสินค้าเกษตรที่มีความปลอดภัยและได้มาตรฐาน อีกทั้งยังหวังว่าสินค้าเกษตรและผลิตภัณฑ์เกษตรไทยจะได้รับการตอบรับและเป็นที่หนึ่งในใจของทุกคนต่อไป
วันจันทร์ที่ 22 สิงหาคม 2565
​รฟฟท. เผยผลสำรวจความพึงพอใจผู้โดยสารรถไฟฟ้าชานเมืองสายสีแดงครึ่งปีหลัง
บริษัท รถไฟฟ้า ร.ฟ.ท. จำกัด หรือผู้ให้บริการรถไฟฟ้าชานเมืองสายสีแดงเผยผลสำรวจความพึงพอใจผู้โดยสารที่ใช้บริการรถไฟฟ้าชานเมืองสายสีแดง ประจำปี 2565 ครั้งที่ 2
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม หรือผู้ให้บริการรถไฟฟ้าชานเมืองสายสีแดงเปิดเผยว่า เพื่อให้สามารถรวบรวมข้อมูล และเข้าถึงความต้องการของผู้โดยสารสำหรับนำข้อมูลมาประยุกต์ใช้ในการยกระดับการให้บริการได้อย่างมีประสิทธิภาพ บริษัทจึงได้ดำเนินการจ้างบริษัทที่ปรึกษาที่มีความเชี่ยวชาญด้านงานวิจัย เป็นผู้ออกแบบและลงพื้นที่สำรวจความพึงพอใจผู้โดยสารในครั้งนี้ โดยผลปรากฎว่าจากคะแนนเต็ม 5 ผู้โดยสารมีความพึงพอใจด้านการให้บริการ 4.45 , ด้านความปลอดภัย 4.46 , ด้านความน่าเชื่อถือต่อความตรงต่อเวลา ความถี่ และคุณภาพในการเดินรถไฟฟ้า 4.31 , ด้านการประชาสัมพันธ์และให้ข้อมูล 4.36 , ด้านคุณภาพและสิ่งอำนวยความสะดวกบนสถานีและในขบวนรถ 4.44 , ด้านเหรียญโดยสาร/บัตรโดยสาร และกิจกรรมส่งเสริมการตลาด 4.24
การที่ผลสำรวจความพึงพอใจของผู้โดยสารที่มีต่อรถไฟฟ้าชานเมืองสายสีแดงอยู่ในระดับพึงพอใจมากในด้านต่างๆแสดงให้เห็นว่าผู้โดยสารมีความเชื่อมั่นต่อการให้บริการรถไฟฟ้าชานเมืองสายสีแดงมากยิ่งขึ้น อีกทั้งในปัจจุบันยังมีจำนวนผู้โดยสารเพิ่มขึ้นอย่างต่อเนื่อง และบริษัทได้ดำเนินนโยบาย มาตรการต่าง ๆ ที่เป็นการยกระดับการให้บริการ รวมถึงการการรักษาความปลอดภัยมาโดยตลอด โดยเฉพาะมาตรฐานการให้บริการที่บริษัทยึดถือปฏิบัติมาตลอด โดยล่าสุดบริษัทได้ผ่านการรับรองมาตรฐาน ISO 9001 : 2015 ขอบเขตการปฏิบัติการเดินรถไฟฟ้า ความปลอดภัย และวิศวกรรมซ่อมบำรุง จากหน่วยรับรอง Bureau Veritas (BV)
นอกจากนี้ บริษัทยังได้ออกบัตรโดยสารแบบเติมเงิน ประเภทบุคคลทั่วไป “The Limited Edition RED Line Stored Value Card” บัตรรถไฟฟ้าลายพิเศษโดยจะมีการเปิดจำหน่ายครั้งแรก (Pre-sale) ในวันที่ 1 กันยายน 2565 ที่สถานีตลิ่งชัน ตั้งแต่เวลา 05.30 – 24.00 น. ซึ่งผู้โดยสารที่ซื้อบัตรในวันดังกล่าวสามารถนำบัตรโดยสารมาแลกบัตรของขวัญมูลค่า 100 บาท และซองใส่บัตรโดยสารที่ออกแบบมาเป็นพิเศษฟรี 1 ท่านต่อ 1 สิทธิ์ ต่อของขวัญ 2 ชิ้น ที่บูธกิจกรรมส่งเสริมการตลาด ณ สถานีตลิ่งชันเท่านั้น ตั้งแต่เวลา 8.30 - 16.00 น. หรือจนกว่าของจะหมด และจะมีการเปิดจำหน่ายบัตรโดยสารอย่างเป็นทางการพร้อมกันทุกสถานีอีกครั้ง ในวันที่ 9 เดือน 9 (9 กันยายน 2565)
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันพุธที่ 26 มกราคม 2565
บสย. ผนึก หอการค้า - 22 บริษัทชั้นนำ เดินหน้า Big Brother พี่เลี้ยง SMEs ปีที่ 6
บสย. ร่วมลงนามบันทึกความร่วมมือโครงการ Big Brother ซึ่ง บสย.เป็นหนึ่งในพี่เลี้ยงกลุ่มสถาบันการเงิน ร่วมกับ 22 บริษัทพี่เลี้ยงชั้นนำ แสดงเจตนารมณ์ประสานความร่วมมือพัฒนาผู้ประกอบการ SMEs ที่เป็นสมาชิกหอการค้าไทย และเครือข่ายหอการค้าจังหวัดทั่วประเทศ
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) พร้อมด้วย นายวิเชษฐ วรกุล รองผู้จัดการทั่วไปอาวุโส สายงานบริหารช่องทางและพัฒนาผู้ประกอบการ บสย. ร่วมลงนามในพิธีบันทึกความร่วมมือในโครงการ Big Brother ซึ่ง บสย. เป็นหนึ่งในพี่เลี้ยง กลุ่มสถาบันการเงิน ร่วมกับ 22 บริษัทพี่เลี้ยงชั้นนำ เพื่อแสดงเจตนารมณ์ประสานความร่วมมือ เพื่อพัฒนาผู้ประกอบการ SMEs ที่เป็นสมาชิกหอการค้าไทย และเครือข่ายหอการค้าจังหวัดทั่วประเทศ โดยมี นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย ให้เกียรติเป็นประธานในพิธี พร้อมมอบโล่ห์ขอบคุณในความร่วมมือตลอด 5 ปี โดยมีบริษัทพี่เลี้ยงและน้องเลี้ยงเข้าร่วมกิจกรรม 93 ราย
โดยในปี 2565 เดินหน้าสานต่อโครงการ เปิดรับสมัครผู้ประกอบการเข้าร่วมโครงการ Big Brother ปีที่ 6 ซึ่งได้รับการสนับสนุนและความร่วมมือจากบริษัทชั้นนำ ร่วมเป็นพี่เลี้ยง SMEs ร่วมแบ่งปันประสบการณ์ การบริหารธุรกิจและองค์กร ด้วยกระบวนการ coaching and mentoring และการถ่ายทอดองค์ความรู้จากผู้บริหารระดับสูงจากองค์กรชั้นนำแบบ exclusive Meeting with CEO /On-site visit และอบรมหลักสูตรพิเศษ จากกลุ่มพี่เลี้ยง Big Brother และรับคำปรึกษาด้านการเงินจากสถาบันการเงินชั้นนำ สำหรับลูกค้า บสย. และศูนย์ที่ปรึกษาทางการเงิน SMEs (บสย. F.A.Center) ที่สมัครเข้าร่วมโครงการ Big Brother (Season 6) รับส่วนลดค่าสมัคร 30%พร้อมสิทธิประโยชน์อื่นๆ
สมัครเข้าร่วมโครงการที่ https://thaichamber.org/question/265 วันนี้ – 28 กุมภาพันธ์ 2565 หรือ สอบถามรายละเอียดเพิ่มเติมได้ที่ : ฝ่ายเสริมสร้างความเข้มแข็งสมาชิก Tel. 02-018-6888 ต่อ 3630 หรือ 086-1044039
วันพฤหัสบดีที่ 17 มีนาคม 2565
รมว.สุชาติ ส่ง ที่ปรึกษาฯ “ธิวัลรัตน์” ลงพื้นที่ฉะเชิงเทรา มอบเงินประโยชน์ทดแทนแก่ญาติคนงานที่เสียชีวิต จากเหตุเรือบรรทุกน้ำมันระเบิด
...
เมื่อวันที่ 17 มีนาคม 2565 นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พร้อมด้วยนางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายศักดินาถ สนธิศักดิ์โยธิน ผู้ตรวจราชการกรม สำนักงานประกันสังคม ลงพื้นที่ในอำเภอบางคล้า จังหวัดฉะเชิงเทรา มอบสิทธิประโยชน์เงินทดแทนกรณีลูกจ้างเสียชีวิต ให้กับญาติของนายศรรกฏิยพงศ์ สงวนพันธุ์ ลูกจ้างที่เสียชีวิตจากเหตุระเบิดบนเรือบรรทุกน้ำมัน บริเวณท่าเรือบริษัท ไออาร์ พีซี จำกัด (มหาชน) สาขาพระประแดง จังหวัดสมุทรปราการ เมื่อวันที่ 9 มีนาคม 2565 ที่ผ่านมา
นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน กล่าวว่า ในนามของกระทรวงแรงงานขอแสดงความเสียใจต่อครอบครัวของผู้ที่ได้รับบาดเจ็บและผู้เสียชีวิต สำหรับผู้ที่ได้รับบาดเจ็บนั้น ทางสำนักงานประกันสังคม กระทรวงแรงงาน จะจ่ายค่ารักษาพยาบาลเท่าที่จ่ายจริงตามความจำเป็น แต่ไม่เกินตามอัตราที่กำหนดในกฎกระทรวง กรณีลูกจ้างหยุดพักรักษาตัวตามคำสั่งแพทย์ จะได้รับค่าทดแทน 70% ของค่าจ้าง ตั้งแต่วันแรกที่หยุดงานแต่ไม่เกิน 1 ปี กรณีสูญเสียอวัยวะ จะได้รับค่าทดแทนเป็นระยะเวลาไม่เกิน 10 ปี ทั้งนี้ ลูกจ้างจะได้รับการประเมินเมื่อสิ้นสุดการรักษา สำหรับผู้ที่เสียชีวิตเนื่องจากการทำงาน ในเรือบรรทุกน้ำมันลำดังกล่าว คือ นายศรรกฏิยพงษ์ สงวนพันธุ์ นั้น สำนักงานประกันสังคม ได้ชี้แจงสิทธิประโยชน์เงินทดแทนกรณีเสียชีวิตเนื่องจากการทำงานให้กับทายาท ได้ทราบแล้ว
“ในวันนี้ นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้ดิฉันเดินทางมามอบเงินช่วยเหลือแก่ทายาทถึงบ้านของลูกจ้างที่เสียชีวิตในอำเภอบางคล้า จังหวัดฉะเชิงเทรา เพื่อมอบสิทธิประโยชน์เงินทดแทนกรณีเสียชีวิตเนื่องจากการทำงาน ให้กับทายาทของนายศรรกฏิยพงศ์ สงวนพันธ์ ลูกจ้างที่ประสบเหตุ ซึ่งมีสิทธิได้รับเงินทดแทนตามพระราชบัญญัติเงินทดแทน พ.ศ.2537 และเงินบำเหน็จ ชราภาพกองทุนประกันสังคม ได้แก่ เงินค่าจัดการศพ 50,000 บาท เงินทดแทนกรณีตาย 989,443 บาท เงินบำเหน็จชราภาพ 21,742.02 บาท รวมเป็นเงินทั้งสิ้น 1,0611,85.02 บาท ทั้งนี้ ขอให้คำมั่นว่าเราจะดูแลลูกจ้าง ผู้ประกันตน รวมถึงทายาทของผู้เสียชีวิตให้ได้รับสิทธิประโยชน์ครบถ้วน เสมือนคนในครอบครัวอย่างแน่นอน” นางธิวัลรัตน์ กล่าวในตอนท้าย
วันจันทร์ที่ 6 มิถุนายน 2565
รองปลัดกระทรวงดิจิทัล เผย มีนโยบายผ่อนปรน PDPA สำหรับเอสเอ็มอี-วิสาหกิจชุมชน
รองปลัดกระทรวงดิจิทัล เผย มีนโยบายผ่อนปรน PDPA สำหรับเอสเอ็มอี-วิสาหกิจชุมชน
นายเวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคมในฐานะ เลขาธิการคณะกรรมการคุ้มครองข้อมูลส่วนบุคคลย้ำอีกครั้ง PDPA มีเจตนา ไม่สร้างภาระ เอสเอ็มอี และวิสาหกิจชุมชน แต่กลับช่วยส่งเสริมเศรษฐกิจดิจิทัล เตรียมคลอด กม.ลูกชุดแรก ให้ระยะผ่อนผัน 1 ปีบางหมวด
นายเวทางค์ กล่าวว่า พ.ร.บ.คุ้มครองช้อมูลส่วนบุคคล พ.ศ. 2562 (PDPA) ที่บังคับใช้ตั้งแต่วันที่ 1 มิ.ย.65 มีเจตจำนงชัดเจนในการให้ความคุ้มครองสิทธิเจ้าของข้อมูลส่วนบุคคล ขณะเดียวกัน เป็นเครื่องมือสำคัญในการแลกเปลี่ยนข้อมูลและสร้างความเชื่อมั่นในระบบเศรษฐกิจดิจิทัล
ดังนั้น ในส่วนของกฎหมายลูกที่จะทยอยประกาศออกมาชุดแรก จึงจะครอบคลุม (ร่าง) ประกาศเรื่องการยกเว้นในบางหมวดสำหรับกิจการขนาดเล็ก เพื่อบรรเทาข้อกังวลเรื่องภาระต้นทุนค่าใช้จ่ายในการปรับปรุงระบบ...... ที่คาดว่าจะมีผลในสัปดาห์นี้
สำหรับ (ร่าง) ประกาศชุดแรกที่ปิดรับฟังความคิดเห็นเรียบร้อยแล้ว และจะทยอยใช้เป็นกฎหมายลูก ได้แก่ ได้แก่ 1.(ร่าง) ประกาศคณะกรรมการคุ้มครองข้อมูลส่วนบุคคล เรื่อง การยกเว้นการบันทึกรายการของผู้ควบคุมข้อมูลส่วนบุคคลซึ่งเป็นกิจการขนาดเล็ก พ.ศ. .... 2.(ร่าง) ประกาศคณะกรรมการคุ้มครองข้อมูลส่วนบุคคล เรื่อง หลักเกณฑ์และวิธีการในการจัดทำและเก็บรักษาบันทึกรายการของกิจกรรมการประมวลผลข้อมูลส่วนบุคคลสำหรับผู้ประมวลผลข้อมูลส่วนบุคคล พ.ศ. .... และ 3.(ร่าง) ประกาศคณะกรรมการคุ้มครองข้อมูลส่วนบุคคล เรื่อง มาตรการรักษาความมั่นคงปลอดภัยของผู้ควบคุมข้อมูลส่วนบุคคล พ.ศ. ....
“ในร่างประกาศคณะกรรมการคุ้มครองข้อมูลส่วนบุคคล เรื่อง การยกเว้นการบันทึกรายการของผู้ควบคุมข้อมูลส่วนบุคคลซึ่งเป็นกิจการขนาดเล็ก ซึ่งคาดว่าจะช่วยคลายข้อกังวลและลดภาระให้กับภาคธุรกิจ โดยเฉพาะผู้ประกอบการขนาดเล็กและเอสเอ็มอี” นายเวทางค์ กล่าว
********************
วันศุกร์ที่ 8 กรกฎาคม 2565
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดโครงการพาณิชย์ลดราคา! ช่วยประชาชน (ข้าวถุงราคาประหยัด) Lot 19
เมื่อวันพฤหัสบดีที่ 7 กรกฎาคม 2565 ณ สถานีให้บริการน้ำมันพีที สาขาบางใหญ่ 3 จ.นนทบุรี
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดโครงการพาณิชย์ลดราคา! ช่วยประชาชน (ข้าวถุงราคาประหยัด) Lot 19 พร้อมด้วยนายวัฒนศักย์ เสือเอี่ยม อธิบดีกรมการค้าภายใน นายกสมาคมโรงสีข้าวไทย นายกสมาคมผู้ประกอบการข้าวถุงไทยและผู้บริหารสถานีให้บริการน้ำมันเชื้อเพลิงพีที ที่ สถานีให้บริการน้ำมันพีที สาขาบางใหญ่ 3 จ.นนทบุรี
นายจุรินทร์ กล่าวว่า วันนี้เป็นการเปิดโครงการพาณิชย์ลดราคา!ช่วยประชาชน Lot 19 จัดจำหน่ายข้าวถุงในราคาถูก โดยข้าวถุงที่จะนำมาจำหน่ายในโครงการนี้ประกอบด้วย ข้าวถุงขนาด 1 กก. 5 กก.แบะ 48 กก. รวม 228 ยี่ห้อ ปริมาณข้าวที่มาร่วมโครงการ มีจำนวน 1.5 ล้านกิโลกรัม หรือ 1,500 ตัน ประกอบด้วย 1.ข้าวหอมมะลิ 2.ข้าวหอมผสม 3.ข้าวขาว และ 4.ข้าวเหนียว เป็นต้น ราคาลดสูงสุดถึง 48% เฉลี่ยถุงละ 5-100 บาทต่อถุงโดยประมาณ ขึ้นอยู่กับยี่ห้อและขนาด มีบางรุ่นลดสูงสุดถึง 98 บาท จุดจำหน่ายข้าวถุงราคาถูกมีทั้งสิ้นทั่วประเทศ 703 จุดและคาดว่าจะเพิ่มขึ้นอีกถัดจากนี้ เริ่มต้น 703 จุดทั่วประเทศ ประกอบด้วย 1.ปั๊มน้ำมัน 3 บริษัท ที่เข้าร่วมโครงการ 1)PTT Station 244 จุดทั่วประเทศ 2)ปั๊มพีที 193 จุด 3)ปั๊มบางจาก 43 จุด 2.กลุ่มโรงสีโกดังและร้านค้าของโรงสีมีทั่วประเทศ 46 จุด 3.จุดที่พาณิชย์จังหวัดทั่วประเทศไปจัดในชุมชนที่มีความเหมาะสม 77 จุดทั่วประเทศ 4.ผ่านรถโมบายพาณิชย์ลดราคา!ช่วยประชาชน ที่จะตระเวนไปในพื้นที่ที่มีความเหมาะสมทั้งกรุงเทพและปริมณฑล ในชุมชนใหญ่ที่เหมาะสมต่อไป โดยจะเริ่มเฟสที่หนึ่งตั้งแต่วันนี้จนกระทั่งถึงวันที่ 31 กรกฎาคม 2565 ถ้าพี่น้องประชาชนให้ความสนใจจะขยายเวลาอีกครั้งหนึ่งซึ่งพิจารณาตามความเหมาะสมต่อไป
“สำหรับผู้บริโภคและที่สนใจ ว่าจุดจำหน่ายทั้ง 703 จุดทั่วประเทศอยู่ที่ไหนบ้างให้ติดตามได้จากเว็บไซต์โมบายพาณิชย์ https://mobilepanich.com/ หรือที่เว็บไซต์ของกรมการค้าภายใน โครงการพาณิชย์ลดราคาช่วยประชาชน Lot 19 ข้าวถุงราคาถูก ประสบความสำเร็จหรือเริ่มต้นได้เพราะได้รับความร่วมมืออย่างดีจากภาคเอกชนประกอบด้วยสมาคมโรงสีข้าวไทย สมาคมผู้ประกอบการข้าวถุงไทย และบริษัทปั๊มน้ำมันพีที ปตท.และบางจาก รวมทั้งบริษัทผลิตข้าวถุงทั้งหมดที่เข้าร่วมโครงการในวันนี้จำนวนถึง 228 ยี่ห้อ ขอขอบคุณทุกฝ่ายที่ร่วมกันช่วยแบ่งเบาภาระให้กับผู้บริโภคในยามที่ทุกคนอยากได้ข้าวสารถุงที่มีราคาถูกลดภาระค่าครองชีพให้กับพี่น้องประชาชนต่อไป”รองนายกรัฐมนตรีและรัฐมนตรีว่าการกระทรวงพาณิชย์ กล่าว
วันจันทร์ที่ 11 กรกฎาคม 2565
ผลักดันส่งออกน้ำมันปาล์ม รักษาเสถียรภาพภายในประเทศ
วันอาทิตย์ที่ 10 กรกฎาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลรักษาเสถียรภาพราคาปาล์มน้ำมันและน้ำมันปาล์มภายในประเทศ โดยอนุมัติโครงการผลักดันการส่งออกน้ำมันปาล์มเพื่อลดผลผลิตส่วนเกินปี 2565 พร้อมวงเงิน 309 ล้านบาท ซึ่งเป็นการอุดหนุนค่าบริหารจัดการการส่งออกน้ำมันปาล์มดิบ เช่น ค่าขนส่ง ค่าคลังจัดเก็บ ค่าปรับปรุงคุณภาพ ค่าเอกสารและค่าธรรมเนียมต่าง ๆ ให้แก่นิติบุคคลผู้ส่งออกน้ำมันปาล์มหรือผลิตภัณฑ์จากน้ำมันปาล์ม ในอัตรากิโลกรัมละ 2 บาท เมื่อระดับสต็อกน้ำมันปาล์มดิบในประเทศสูงกว่า 300,000 ตัน ซึ่งคิดเป็น 1.5 เท่าของความต้องการใช้ภายในประเทศต่อเดือน และราคาน้ำมันปาล์มดิบในประเทศสูงกว่าราคาตลาดโลก โดยโครงการนี้จะช่วยรักษาปริมาณน้ำมันปาล์มและปาล์มน้ำมันภายในประเทศไม่ให้ขาดแคลนหรือล้นตลาด
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี